ཟང་ཟིང་ཆེ་བའི་མི་ཚོགས་ཀྱི་འཁྲུག་ཆ་དང་རླངས་འཁོར་སོགས་ཀྱི་སྐད་སྒྲའི་ཁྲོད་ཚུལ་ཁྲིམས་ཀྱི་གདོང་ལ་སུན་སྣང་མངོན་གསལ་ཞིག་གྱོན་ནས་མི་ཚོགས་གསེབ་ཁུག་མ་ཆེན་པོ་ཞིག་སྒལ་པར་འཁྱེར་ཏེ་འགྲོ་བཞིན་འདུགཚུལ་ཁྲིམས་ནི་ད་བར་དགོན་པ་ཁོ་ནར་བཞུགས་ནས་ནང་པའི་གཞུང་ལུགས་ཁག་ལ་སློབ་གཉེར་གྱིས་དུས་འདའ་བ་ལས་གྲོང་དང་གྲོང་ཁྱེར་ཉུལ་བའི་བྱང་ཆ་གཏན་ནས་མེད།ཁོ་ད་ཐེངས་ཕྱི་ལ་ཐོན་དགོས་པ་དེ་ཡང་གཞན་ཅི་ཡང་མ་ཡིན་པར་དྷ་སར་བསྙེན་རྫོགས་སྒྲུབ་པའི་སླད་དུ་རེད།ཁོས་ལོ་གཅིག་གི་སྔོན་ནས་ངོ་ཤེས་ཤིག་ལ་མངགས་བཅོལ་བྱས་པ་བཞིན་སྐུ་སྒེར་ཡིག་ཚང་དུ་བསྙེན་རྫོགས་སྒྲུབ་འཐུས་པའི་ལན་དེ་གློ་བུར་འཐོལ་རྒྱག་ཏུ་འབྱོར་སྟེ་བསྐྱོད་དགོས་བྱུང་ཞིང་།ད་ཐེངས་གློ་བུར་དུ་འགྲུལ་བསྐྱོད་འདིའི་ཁྲོད་མུ་གེའི་གང་ལ་ཟླ་ལྷག་གི་དཔེ་ལྟར་ཚུལ་ཁྲིམས་ཀྱིས་རྒྱ་གར་སྐད་སོགས་གང་ཡང་མི་ཤེས་ཁར་ད་དུང་ལམ་རོགས་སུ་གཅིག་ཀྱང་མ་རགདེའི་དབང་གིས་ཁོའི་བློ་གཏན་ནས་བག་མ་ཕེབས་ཤིང་བོད་མི་སུ་ཐུག་ལ་ཁྱེད་ལྡི་ལིར་འགྲོ་མཁན་ཡིན་ནམ།ཟེར་ནས་དྲིས་ཀྱང་ལྡི་ལིར་འགྲོ་ཡིན་ཟེར་མཁན་སུ་ཡང་མ་ཐུག